CPNRF จ่อเป็นรีท รอรัฐต่อเวลาภาษี
กองอสังหาฯ CPNRF ลุ้นรัฐต่อเวลาลดภาษีโอนสินทรัพย์ แปลงสภาพเป็นรีท หนุนระดมทุนได้เพิ่ม ขยายขนาดกองใหญ่ขึ้น
7 ก.ย. 2559

กองอสังหาฯ CPNRF ลุ้นรัฐต่อเวลาลดภาษีโอนสินทรัพย์ แปลงสภาพเป็นรีท หนุนระดมทุนได้เพิ่ม ขยายขนาดกองใหญ่ขึ้น 
นางทิพาพรรณ ภัทรวิกรม ผู้ช่วยกรรมการผู้จัดการ กลุ่มการลงทุนอสังหาริมทรัพย์และโครงสร้างพื้นฐาน บริษัทหลักทรัพย์จัดการกองทุน (บลจ.) ไทยพาณิชย์ ในฐานะผู้จัดการกองทุนของกองทุนรวมสิทธิการเช่าอสังหาริมทรัพย์ CPN รีเทล โกรท (CPNRF) เปิดเผยว่า ขณะนี้อยู่ระหว่างรอกรมสรรพากรพิจารณาการขยายระยะเวลาให้สิทธิประโยชน์ลดภาษีและค่าธรรมเนียมการโอนสินทรัพย์ของกองทุนรวมอสังหาริมทรัพย์เป็นทรัสต์เพื่อการลงทุนในอสังหาริมทรัพย์ (รีท) จากเดิมจะสิ้นสุดในปีนี้ 
อย่างไรก็ตาม ในช่วง 1-2 เดือนที่ผ่านมา ภาคเอกชนและ บลจ.ได้ส่งหนังสือไปที่ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อขอให้พิจารณายกเว้นภาษีออกไปอีก คาดว่าจะรู้ผลภายในสิ้นปีนี้และหลังจากทราบผลแล้วบริษัทจะพิจารณาอีกครั้งว่าจะมีการดำเนินการอย่างไรต่อไป รวมถึงนำเข้าที่ประชุมผู้ถือหน่วยลงทุน ซึ่งเบื้องต้นคาดว่าระยะเวลาในการดำเนินการแปลงสภาพ CPNRF เป็นรีทประมาณ 6-8 เดือน
“หากภาครัฐไม่เลื่อนเวลาการเว้นวรรคภาษีออกไป บริษัทอาจต้องเสียภาษีในการโอนย้ายสินทรัพย์ 1.1% ของมูลค่าสินทรัพย์กองทุนอยู่ที่ประมาณ 3 หมื่นล้านบาท แต่หากรัฐต่ออายุภาษีออกไป บริษัทน่าจะดำเนินการแปลงเป็นกองรีทต่อไป” นางทิพาพรรณ กล่าว
สำหรับวัตถุประสงค์ในการแปลงสภาพ CPNRF เป็นรีท เพื่อโอกาสในการขยายขนาดกองทุนโดยการนำสินทรัพย์เข้ามาเพิ่มมูลค่ากองให้มากขึ้นและช่วยให้กองทุนสามารถระดมทุนได้เพิ่มขึ้น จากเดิมที่กู้ได้ 10% ของส่วนของผู้ถือหุ้น จะเพิ่มเป็น 35% ของสินทรัพย์รวมทั้งหมดหรือสามารถระดมทุนได้เกือบหมื่นล้านบาท อีกทั้ง CPNRF มีความจำเป็นต้องใช้เงินกู้ในการปรับปรุงศูนย์การค้าบางแห่งที่อยู่ในกองทุน เช่น เซ็นทรัล พระราม 3